En strid er brudt ud mellem Socialdemokratiet i Esbjerg og trykkeriet i Varde, der videresendte ordren på 1.200 socialdemokratiske valgplakater til trykkeri i Tyskland. Nu nægter partiet at betale for plakaterne, der er leveret.

Annonce

Esbjerg Kommune: Sagen om Socialdemokratiets 1.200 valgplakater, der viste sig at være blevet trykt i Tyskland uden forhåndsgaranti for, at partiets mærkesag om ordnede løn- og arbejdsforhold, kædeansvar og modstand mod social dumping blev overholdt, vil tilsyneladende ingen ende tage. Nu er der udbrudt en voldsom strid på ord mellem indehaveren af Macrodot A/S - det trykkeri i Varde, der videresendte ordren til trykkeriet i Tyskland - og Socialdemokratiet. Således raser direktør Sean Jäpelt Holm i kommentarfeltet under en artikel om sagen på jv.dk over, at Socialdemokraterne har nægtet at betale regningen for de knap 1.200 valgplakater, som partiet bestilte hos en grafisk enkeltmandsvirksomhed i Tarp. Grafikeren, der ikke selv har trykkeri, videregav herefter ordren til Macrodot, som igen bestilte dem trykt i Tyskland via en dansk agent. Socialdemokratiets kampagneleder, Bent Skov, bekræfter, at partiet ikke vil betale regningen på 25.000 kroner. Han mener, at kontrakten er misligeholdt på to punkter: dels fordi valgplakaterne blev forsinkede og ankom næsten en uge efter den lovede leveringsdato, dels fordi han ikke fik oplyst, at trykkeordren ville blive sendt til Tyskland.

Først destruktion Balladen om Socialdemokratiets 1.200 valgplakater, der viste sig at være blevet trykt i Tyskland, uden at partiet havde forhåndsgaranti for, at partiets mærkesag om ordnede løn- og arbejdsforhold, kædeansvar og modstand mod social dumping blev overholdt, blev tirsdag egentlig varslet destrueret af kampagneleder Bent Skov, der havde bestilt nye hos Grafisk Trykcenter i Esbjerg. Beslutningen om at bestille andre kom efter, at flere kandidater havde udtrykt modvilje mod at hænge de tyskproducerede valgplakater op, fordi der ikke var 100 procents garanti for, at de ikke er blevet til under forhold som løntrykkeri og social dumping.Ifølge direktøren for Macrodot i Varde ville det blive til en anden pris, hvis trykkeriet skulle have trykt de i alt 1.155 valgplakater i Danmark, og han påpeger samtidig, at 90 procent af alle kanalplastplader produceres i Polen, så de forhold, pladerne er blevet til under samt materialets oprindelse burde også være kontrolleret af Socialdemokratiet, hvis man ønsker kædeansvar i yderste led.

Sean Jäpelt Holm, direktør for Macrodot A/S, er vred. - Det er stærkt urimeligt, at Bent Skov ikke vil betale den lille grafikervirksomhed i Tarp. Hvis grafikeren ikke får pengene, kan han ikke betale os. Det vil sige, at hvis jeg står fast på, at vi skal have vores del af pengene - og det løber op i 17.000-18.000 kroner - tramper jeg på det lille firma i Tarp, der er blevet nægtet betaling af Socialdemokratiet. Det er ikke rart, så jeg er i tvivl om, hvad jeg skal gøre, siger Sean Jäpelt Holm og tilføjer, at partiet ikke kan have været uvidende om, at trykordren ville blive sendt videre fra Tarp, fordi der netop ikke er et trykkeri hos grafikeren: - Den 27. oktober får Bent Skov i øvrigt en mail, hvor der tydeligt står, at plakaterne kommer fra et tysk trykkeri, fortæller Sean Jäpelt Holm.